Notat

10.05.2021

Ny medieløsning (DAM-system) for universitetsmuseene

Som del av UniMus-løsningen (tidl. MUSIT) har universitetsmuseene et system for å laste opp, laste ned og lenke til bilder og PDFer, og i noen grad lyd og video (kun opp- og nedlasting). Løsningen er den samme for kultur- og naturhistorie. Denne løsningen videreføres ikke etter 2023.

For natur, som er i ferd med å gå til anskaffelse av en ny løsning for forvaltning av sine samlingsdatabaser, antas det at den nye løsningen vil inneholde en mediehåndterings-komponent, slik at alle bilder naturhistorie har lastet opp i den nåværende løsningen vil bli flyttet/migrert i god tid innen 2024.

For kultur, som selv utvikler en ny samlingsforvaltningsløsning som skal stå ferdig i 2024, men som ikke har planer om å utvikle en mediehåndteringsløsning som del av dette utviklingsprosjektet/-arbeidet, må det på plass et system for håndtering av flere forskjellige digitale formater/objekter, ikke bare foto/bilder og PDFer, men også bl.a. lyd, video, 3D, osv. I denne forbindelse må det gjøres et utredningsarbeid, hvor man må ta stilling til:

* Ønsker man fortsatt et felles system/en felles løsning for håndtering og forvaltning av medieobjekter, eller finnes det, f.eks. ved hvert universitet, allerede løsninger for dette?
* Hvis man ønsker en felles løsning, bør den anskaffes og ikke utvikles?
* Hvis man ønsker å anskaffe en felles løsning, kan det være en løsning ett av universitetene allerede har, eller er i ferd med å anskaffe, eller bør man (heller) anskaffe en annen (kommersiell) løsning som ivaretar museenes behov?
* Hvis man ser seg tjent med å utvikle en egen, felles løsning, hvordan skal man skaffe midler til det utviklingsarbeidet, og hvem skal eventuelt utvikle løsningen (anbud)?

Av erfaring vet vi at utredningsarbeid i sektoren tar en del tid, slik at UniMus:Kultur-prosjektet/universitetsmuseene bør komme i gang med å lage et beslutningsgrunnlag, helst i løpet av 2021, slik at man kan starte arbeidet med en løsningen for forvaltning av digitale mediobjekter.

**Overgang fra Oracle 18c til Oracle 19c**

*Bakgrunn*

Seksjon for databasedrift (DBD) ved USIT er i ferd med å oppgradere Oracle-basene fra versjon 18c til versjon 19c. I Oracle 19c er ikke komponenten Oracle Multimedia støttet. Det innebærer at datatyper og PL/SQL-pakker som hører til og benytter Oracle Multimedia ikke kan brukes i Oracle 19c. I databasene til universitetsmuseene finnes det tabeller med kolonner av datatype ORDAUDIO, ORDIMAGE og ORDVIDEO, som hører til Oracle Multimedia.

USITs løsning for universitetsmuseene har siden 1990-tallet benyttet seg av Oracle Multimedia, spesielt ORDIMAGE for bildehåndtering, og denne komponenten er tett integrert med sluttbrukerapplikasjonene (Windows-/Delphi-klientene), som benyttes daglig av museene, fylkesarkeologer, Unimusportalen og alle som lenker til bilder museene har tilgjengeliggjort.

Fra og med 30. juni 2021 blir ikke Oracle 18c oppgradert med såkalte "sikkerhets-patcher". Det innføres derved en sikkerhetssårbarhet i bruken av museumsbasene som USIT ikke tillater. Ideelt sett burde derfor museumsdatabasene oppgraderes til versjon 19c før sommeren.

*Utfordring*

Seksjon for datafangst og samlingsforvaltning (DS) ved USIT er inne i en krevende periode med leveringsfrist for en ny løsning for museene innen 30. september. Videre har USIT garantert drift av dagens løsning i (minst) tre år til. Å klargjøre dagens løsning for overgang til 19c krever et ukjent antall ukesverk (månedsverk?) det ikke er satt av ressurser til per i dag.

Overgangen til Oracle 19c tvinger fram en (interims)løsning på kort sikt, og understreker behovet for en ny løsning som må dekke flere behov enn dagens løsning.

*Interimløsningen*

1. Museumsdatabasene nedgraderes til Oracle 12c, som er støttet og "sikkerhets-patches" fram til og med juli 2022.
2. UniMus:Kultur, DBD og DS starter opp et felles prosjekt/arbeid rett over sommeren 2021, for å se på hva som må gjøres for å få til en overgang til 19c, og en fortsatt, felles løsning for håndtering av bilder og PDFer etter mars neste år.

Espen Uleberg, Kulturhistorisk museum og prosjektleder for UniMus:Kultur-prosjektet

Jarle Ebeling, Seksjons for datafangst og samlingsforvaltning, USIT